钦定古今图书集成/理学汇编/学行典/第076卷 > 章潢图书编 > 《以德为车赋》唐·白行简
## 钦定古今图书集成/理学汇编/学行典/第076卷 > 章潢图书编 > 《以德为车赋》唐·白行简

“人之蕴德兮唯车可同，载诸身兮运转无穷。”苟规模
之不紊，在夷险以皆通。游必有方，靡假颜生之御；成
之在我，宁烦奚仲之功。原夫雕斲何劳，周旋不碍，得
亨衢古道以方驾，将璞玉浑金而共载，廓情田而作
路，终自东自西，调意马以服箱，任或进或退。且见其
制非假手，用不由人。驰懿范而深疑轧轧，听嘉声而
乍认辚辚。如荣昼锦之衣，便同华毂；傥被悬鹑之服岂异椎轮。是何𫐐𫐄无施，脂膏莫有。学海深而濡轨
堪虑，词林秀而养材自久。诲人不倦，初讶其役车不
休；见贤思齐，岂惮乎挟辀而走。莫不乍行乍止，载疾
载徐。究其理而大矣，较其功而忽诸。程君之梦捧阳
精，还同照乘。黄霸之惠如时雨，宛是“随车。”乃知德以
饰身为规，车将载物是致。苟执德之不惑，故凭车而
取类。善行而所去无迹，遵道而虽远必至。功能救旱，
喻流水以宁惭；美播惟馨，媲七香而何异。大矣哉！妙
才难问，良工在兹。暴腹而那殊炙輠，书绅而乍认执
绥。此车也，价虽擅于五云，应难比矣；数徒多于百两，
未足方之。士有轨辙无逾，威仪靡忒。逢时斯牵驾之
用，抱素乏丹青之饰。傥题品之未遗，愿为车而比德。